(11) Principai, kuriais vadovavosi Europos Komisija savo veiksmuose civilinių šaunamųjų ginklų keliamiems pavojams suvaldyti ir sumažinti, buvo įtvirtinti bendrojoje strategijoje – Komunikate „Šaunamieji ginklai ir ES vidaus saugumas. Piliečių apsauga ir kova su neteisėta prekyba“ , paskelbtame 2013 m. spalio mėn. Šiame komunikate siūlomos priemonės ES piliečių saugumui šaunamųjų ginklų srityje padidinti ir šių ginklų teisėtai rinkai apsaugoti. Be to, būsimos su šaunamaisiais ginklais susijusios iniciatyvos apibrėžtos neseniai paskelbtame Komisijos komunikate „Europos saugumo darbotvarkė“ , kuriame pabrėžiama būtinybė didžiausią dėmesį skirti bendram požiūriui į šaunamųjų ginklų deaktyvavimą, kad būtų užkirstas kelias juos reaktyvuoti ir jais pasinaudoti nusikaltėliams. Komunikate taip pat raginama 2016 m. peržiūrėti galiojančius šaunamųjų ginklų teisės aktus, kad pagerėtų keitimasis informacija (pvz., informacijos apie konfiskuotus šaunamuosius ginklus įkėlimas į Europolo informacinę sistemą), padidėtų atsekamumas, būtų standartizuotas žymėjimas ir nustatyti bendrieji šaunamųjų ginklų neutralizavimo standartai. Po 2015 m. lapkričio 13 d. tragiškų įvykių Paryžiuje Komisija nusprendė paankstinti Šaunamųjų ginklų direktyvos peržiūrą, kuri būtų priimta kartu su šia ataskaita. Šioje ataskaitoje pateikiami tokius veiksmus pagrindžiantys įrodymai.

(13) Direktyvos taikymo sritis aprašyta jos I priede, kur šaunamųjų ginklų kategorijos, atitinkančios skirtingus taikymo režimus, apibūdinamos taip:

-„A kategorija – uždrausti šaunamieji ginklai – visiškai automatiniai ginklai ir kariniai ginklai“;

-„B kategorija – šaunamieji ginklai, kuriems įsigyti reikia oficialaus leidimo, naudojami daugiausia šaulių ir medžiotojų“;

-„C kategorija – šaunamieji ginklai, kuriuos reikia deklaruoti, naudojami daugiausia medžiotojų“;

-„D kategorija – kiti šaunamieji ginklai, daugiausia vienašūviai ilgieji lygiavamzdžiai ginklai“.

(14) Toliau aptariamos pagrindinės Šaunamųjų ginklų direktyvos nuostatos.

-Žymėjimas ir atsekamumas (4 straipsnis). Valstybės narės turi užtikrinti, kad bet kuris rinkai pateiktas šaunamasis ginklas ar jo dalis būtų pažymėti ir užregistruoti. Dėl to valstybės narės turi reikalauti arba unikalaus žymėjimo, arba toliau taikyti bet kokį alternatyvų žymėjimą su skaičiumi arba raidiniu skaitmeniniu kodu, kurie leistų nustatyti pagaminimo šalį. Žymuo dedamas ant šaunamojo ginklo svarbios sudedamosios dalies, kurią sunaikinus šaunamojo ginklo nebūtų galima naudoti. Iš dalies pakeistoje direktyvoje taip pat yra nuostatų dėl nacionalinių bepopierių duomenų rinkmenų sistemų įdiegimo, kad pagerėtų šaunamųjų ginklų atsekamumas. Šiose sistemose bus registruojama svarbiausia informacija apie visus valstybėse narėse apyvartoje esančius šaunamuosius ginklus; visose valstybėse narėse šios sistemos turėjo būti įdiegtos iki 2014 m. gruodžio 31 d.

-Šaunamųjų ginklų įsigijimo ir laikymo reikalavimai (5 straipsnis). Valstybės narės leidžia šaunamuosius ginklus įsigyti ir laikyti tik tiems asmenims, kurie turi tam pakankamą pagrindą ir kurie:

oyra bent 18 metų amžiaus, išskyrus medžioklinių arba sportinio šaudymo ginklų įsigijimą (pirkimą) ir laikymą, jei laikomasi sąlygos, kad jaunesni nei 18 metų asmenys turi tėvų sutikimą ar juos prižiūri tėvai arba suaugęs asmuo, turintis galiojančią šaunamojo arba medžioklinio ginklo licenciją, arba jie yra licenciją turinčiame treniruočių centre arba kitu būdu patvirtintame centre;

onekelia grėsmės sau, viešajai tvarkai arba visuomenės saugumui. Teistumas už smurtinį tyčinį nusikaltimą laikomas minėtąja grėsme.

-Europos šaunamojo ginklo leidimas (EŠGL) (12 straipsnis). Direktyva įvestos lankstesnės taisyklės dėl medžioklei ir sportiniam šaudymui naudojamų ginklų, kad nebūtų trukdoma jų judėjimui tarp valstybių narių. Įvedus EŠGL, medžiotojai su C ir D kategorijos šaunamaisiais ginklais ir šauliai su B, C ir D kategorijos šaunamaisiais ginklais gali keliauti į kitą valstybę narę be išankstinio paskirties valstybės narės leidimo. EŠGL turėtų būti laikomas pagrindiniu medžiotojams ir šauliams reikalingu dokumentu, o valstybės narės neturėtų nustatyti, kad EŠGL priėmimo sąlyga yra kokio nors mokesčio ar rinkliavos sumokėjimas.

-Deaktyvavimas (I priedas, III skirsnis). Šaunamųjų ginklų direktyva nustatomi minimalieji apribojimai ir numatoma valstybių narių pareiga priimti nuostatas, kad deaktyvavimo priemones tikrintų kompetentinga institucija. Ši institucija užtikrina, kad taikant nacionalines šaunamųjų ginklų deaktyvavimo procedūras ginklai būtų deaktyvuojami visam laikui. Kaip pakeitimo metu paprašė abi teisėkūros institucijos, I priedo III dalies a punkte nustatyta, kad „Komisija paskelbia bendrąsias deaktyvavimo standartų ir metodų gaires, siekdama užtikrinti, kad deaktyvuoti šaunamieji ginklai būtų visam laikui padaryti nebenaudojami“. Kol šios bendrosios deaktyvavimo gairės nepriimtos, valstybės narės gali savo nuožiūra nustatyti tinkamiausias šiuo atžvilgiu procedūras.

(15) Galiausiai Šaunamųjų ginklų direktyvos 17 straipsniu nustatyta, kad Komisija iki 2015 m. liepos 28 d. pateikia ataskaitą dėl padėties, susiklosčiusios taikant šios direktyvos nuostatas. Vadovaudamasi šia direktyvos nuostata, 2014 m. Komisija pradėjo 12 mėnesių tyrimą, kad įvertintų, kaip įgyvendinta Šaunamųjų ginklų direktyva ir paskesnis jos pakeitimas, ir kiek šia teisine sistema pasiekti abu bendrieji tikslai: užtikrinti tinkamą vidaus rinkos veikimą ir pasiekti aukšto lygio saugumą Europos Sąjungoje.

4. Vertinimo metodas

(16) Vienų metų vertinimo tyrimas atliktas siekiant išnagrinėti, kaip pasiekti direktyvos tikslai (tinkamas vidaus rinkos veikimas ir aukšto lygio saugumas) pagal penkis vertinimo kriterijus:

-veiksmingumas (kokiu mastu nuostatomis prisidėta prie tikslų pasiekimo);

-efektyvumas (direktyva nustatytų procedūrų ir prievolių – konkrečiai, ar protingomis sąnaudomis pasiekta rezultatų (naudos));

-suderinamumas (direktyvos nuostatų įgyvendinimo, pagrindinių sąvokų aiškinimo ir bendro direktyvos suderinamumo su kitais susijusiais teisės aktais);

-reikalingumas (direktyvos nuostatų esamiems vidaus rinkos veikimo ir ES piliečių saugumo poreikiams);